‘AGE’กว้านซื้อที่แม่กลองขอเก็บไว้
เอเชีย กรีน ยังไม่ตัดสินใจขายที่ดินท่าทราย แม่กลอง รอผลคดีอุทธรณ์ เดินหน้าซื้อที่ดินอยุธยาต่อเนื่อง
16 ก.ย. 2554

เอเชีย กรีน ยังไม่ตัดสินใจขายที่ดินท่าทราย แม่กลอง รอผลคดีอุทธรณ์ เดินหน้าซื้อที่ดินอยุธยาต่อเนื่อง 
นายพนม ควรสถาพร ประธานกรรมการบริหาร บริษัท เอเชีย กรีน เอนเนอจี (AGE) เปิดเผยว่า บริษัทขอดูเหตุการณ์การยื่นอุทธรณ์ ผวจ.สมุทรสาคร เพื่อเปิดให้วิ่งรถขนถ่านหิน ก่อนตัดสินใจดำเนินการกับที่ดินกว่า 100 ไร่ที่มีอยู่ ซึ่งเป็นที่ดินเปล่าถมแล้วติดแม่น้ำท่าจีน อ.ท่าทราย จ.สมุทรสาคร มูลค่าราว 200 ล้านบาท 
สำหรับการซื้อที่ดินพัฒนาโครงการนครหลวง จ.พระนครศรีอยุธยา เป็นการทยอยซื้อไปเรื่อยๆ ขณะนี้สะสมที่ดินได้แล้ว 100 ไร่ ซึ่งเป็นที่ดินเปล่าท้องนา และมีแผนซื้อต่อเนื่อง ล่าสุดคณะกรรมการบริษัทเมื่อวันที่ 14 ก.ย. อนุมัติซื้อที่ดินเพิ่มเติม 3 ไร่เศษ มูลค่า 7.77 ล้านบาท 
นายพนม กล่าวถึงมติที่ประชุมผู้ถือหุ้นวันที่ 14 ก.ย.ที่ผ่านมา อนุมัติให้เปลี่ยนแปลงมูลค่าหุ้นที่ตราไว้ (พาร์) เป็นหุ้นละ 0.25 บาท จากเดิม 1 บาท ส่งผลให้หุ้นสามัญเพิ่มขึ้นเป็น 823.44 ล้านหุ้นของทุนชำระแล้ว 205.86 ล้านบาท คาดว่าพาร์ใหม่ 0.25 บาท จะเริ่มซื้อขายปลายเดือน ก.ย.นี้ ซึ่งผู้ถือใบสำคัญแสดงสิทธิซื้อหุ้นสามัญ (AGE–W1) จะได้รับการปรับสิทธิตามข้อกำหนดด้วย
นายขจรพงศ์ คำดี กรรมการผู้จัดการ บริษัท เอ็นเนอร์ยี่ เอิร์ธ (EARTH) กล่าวว่า ผู้ถือหุ้นอนุมัติให้เสนอขายหุ้นเพิ่มทุนจำนวน 331.45 ล้านหุ้น ให้กับผู้ถือหุ้นเดิมของ PT TRI TUNGGAL PITRIATI (TTP) ซึ่งเป็นบริษัทในประเทศอินโดนีเซีย และได้รับสัมปทานจากรัฐบาลให้ขุดถ่านหินในอินโดนีเซีย 
สำหรับราคาเสนอขายหุ้นละ 3.33 บาทด้วยวิธีการแลกหุ้น คิดเป็นมูลค่า 1,103.75 ล้านบาท และจำนวน 444.54 ล้านหุ้น รองรับการใช้สิทธิ EARTH–W3 ซึ่งจัดสรรให้ผู้ถือหุ้นเดิมฟรี สัดส่วน 5 หุ้นเดิมต่อวอร์แรนต์ 1 หน่วย 
กรรมการผู้จัดการ EARTH กล่าวว่า หลังจากแลกหุ้นกับ TTP เรียบร้อยแล้ว จะลุยขุดถ่านหินเพื่อนำออกมาจำหน่ายทันที คาดว่าปี 2555 จะมีปริมาณจำหน่ายถ่านหินประมาณ 3.2 ล้านหุ้น จากที่คาดว่าทำได้ 1.2 ล้านตัน ผลักดันรายได้ขึ้นไปแตะ 1 หมื่นล้านบาท 
ทั้งนี้ EARTH จะเพิ่มทุนไม่เกิน 804.90 ล้านบาท พาร์ 1 บาท จากทุนจดทะเบียนเดิม 2,222.71 ล้านบาท เป็นทุนใหม่ 3,027.61 ล้านบาท